Pogranična propusnica

30.01.14

Pogranična propusnica je poseban dokument koji služi njenom nosiocu za prelazak zajedničke državne granice pod uslovima pograničnog režima.

Bosna i Heregovina i Republika Hrvatska su u junu 2013. zaključile [Sporazum o pograničnom prometu](http://www.mvep.hr/files/file/2013/130620-SOP1.pdf)  kojim se uspostavlja pogranični režim, odnosno sistem pravila kojima se uređuje pogranični promet u pograničnom području između ove dvije zemlje, i [Ugovor o graničnim prelazima](http://www.mvep.hr/files/file/2013/130620-UgovorGP1.pdf) kojim su na zajedničkoj državnoj granici između ugovornih stranaka određeni granični prelazi.

Sporazumom o pograničnom prometu definirano je da stanovnici pograničnog područja zajedničku državnu granicu mogu prelaziti sa pograničnom propusnicom.

Pravo na pogranične propusnice imaju stanovnici s obje strane granice u dubini od 5 km od zajedničke državne granice, pod uslovom da imaju ekonomsku, socijalnu, porodičnu ili drugu opravdanu poveznicu s pograničnim područjem druge strane.

Pogranične propusnice građanima Republike Hrvatske izdaje Granična policija BiH, a zahtjevi se, osim kod nadležnih terenskih ureda i jedinica Granične policije, mogu podnijeti u Ambasadi BiH u Zagrebu.

IDDEEA je prema odluci Vijeća ministara BiH u postupku izdavanja pograničnih propusnica građanima Republike Hrvatske zadužena za personalizaciju dokumenata, tehničku podršku i vođenje evidencija o pograničnim propusnicama.

          

**NAJVEĆI STEPEN SIGURNOSNIH MJERA ZA IDENTIFIKACIJU**

Nova pogranična propusnica pruža najveće mjere zaštite ličnih podataka. Pomoću raznih sigurnosnih elemenata svako može da provjeri validnost ovog dokumenta. Svi elementi mogu biti verificirani pomoću raznih čula i uređaja.

**NAJSAVREMENIJA TEHNOLOGIJA IDENTIFIKACIJE**

Bosna i Hercegovina izdaje novu pograničnu propusnicu. Portret nosioca i svi lični podaci, kao što su ime, mjesto i datum rođenja te posebna mašinski čitljiva zona ugravirani su laserskim sistemom. Pored toga, svi podaci o nosiocu sačuvani su čip modulom u digitalnoj najsigurnijoj formi. Čip modul i antena se nalaze unutar same kartice.

**SIGURNOSNI ELEMENTI**

****

**1. SIGURNOSNA POZADINA**- Pozadina kartice se sastoji od posebnih sigurnosnih elemenata: tankih linija, mikroteksta ili drugih unikatnih oblika umjetnosti/crteža.

**2. ULTRALJUBIČASTA FLUORESCENTNA SLIKA**- Poseban sigurnosni element koji se sastoji od tankih linija i mikroteksta koji svijetli u žutoj boji kada se kartica stavi pod UV svjetlo.

**3. HOLOGRAMSKI ELEMENT**- Ovaj element preklapa fotografiju portreta i mijenja izgled u ovisnosti od ugla promatranja.

**4. SEKUNDARNA FOTOGRAFIJA -**Sekundarna polutransparentna fotografija nosioca pogranične propusnice je zaštićena sigurnosnom pozadinom i površinskim utiskivanjem/embosiranjem.

**5. VARIJACIJA BOJA**- Jedinstvena boja u obliku trokuta se transformirа iz magentа u zelenu boju u ovisnosti iz kojeg ugla se promatra.

**6. ŠTAMPA DUGINIM BOJAMA**- Boja pozadine se lagano mijenja iz žute u sivu boju.

**7. TAKTILNO UGRAVIRANI DATUM ISTEKA VAŽENJA**- Datum isteka važenja se može osjetiti čulom dodira. Brojevi su ugravirani.

Brošura o pograničnoj propusnici dostupna je [ovdje](https://www.iddeea.gov.ba/images/stories/PDF/Brosure/PP_brosura.pdf).